Rafel u Tobija fit-triq Telaq iż-żagħżugħ u l-anġlu miegħu; ħareġ miegħu l-kelb ukoll u mar magħhom. Telqu t-tnejn flimkien, u meta laħaqhom l-ewwel lejl, waqfu ħdejn ix-xmara Tigri. Iż-żagħżugħ niżel jaħsel riġlejh fix-xmara, u qabżet mill-ilma ħuta kbira u riedet taħtaflu riġlu; u ż-żagħżugħ beda jgħajjat. "Aqbadha," qallu l-anġlu, "u żommha sewwa." Iż-żagħżugħ qabad il-ħuta u tellagħha l-art. "Iftaħ il-ħuta," qallu l-anġlu, "u aqlagħlha l-marrara, il-qalb u l-fwied, u erfagħhom għandek; il-bqija tal-ġewwieni armihom. Il-marrara, il-qalb u l-fwied ta' din il-ħuta jservuna ta' duwa tajba ." Iż-żagħżugħ fetaħ il-ħuta, ħarġilha l-marrara, il-qalb u l-fwied; u mbagħad xewa biċċa minnha u kielha; l-biċċa l-oħra mellaħha u refagħha. Baqgħu sejrin flimkien sakemm qorbu lejn il-Medja. U ż-żagħżugħ staqsa lill-anġlu u qallu: "Ħija Għażarija, x'inhi din id-duwa li fihom il-qalb, il-fwied u l-marrara tal-ħuta?" "Il-qalb u l-fwied tal-ħuta," wieġbu l-anġlu, "taħraqhom quddiem xi ħadd, raġel jew mara, imħabbtin minn xi demonju jew spirtu ħażin u jaħrab minnu kull magħmul: ma jkun qatt aktar fih. Bil-marrara mbagħad togħrok għajnejn ta' bniedem li fihom tkun trabbiet il-bjada, jew tonfoħ biha fuq il-bjada, u l-għajnejn ifiqu." L-anġlu jkellem lil Tobija fuq iż-żwieġ Daħlu l-Medja u kienu qrib Ekbatana. Mela Rafel qal liż-żagħżugħ: "Ħija Tobija." "Hawn jien," wieġbu. "Jenħtieġ," qallu l-anġlu, "li l-lejl ngħadduh għand Ragħwel, qarib tiegħek li għandu bintu jisimha Sara. Ebda tifel ma għandu, u anqas tifla oħra ħlief din Sara. Int l-eqreb lejha fost l-irġiel kollha bid-dritt li teħodha, u għandek ukoll id-dritt li tiret kulma għandu missierha. It-tfajla għaqlija, qalbiena u sabiħa ħafna; u missierha bniedem ta' unur." U ssokta jgħidlu: "Int għandek teħodha b'martek. Isma' minni, ħija, jien inkellem illejla stess lil missierha dwar it-tfajla biex teħodha b'għarustek, u meta nerġgħu lura minn Rages nagħmlu l-festa tat-tieġ. Jien naf żgur li Ragħwel ma jistax jgħidlek le, għax jaf li jekk iżewwiġha lil ħaddieħor, ikun ħaqqu l-mewt skont il-liġi tal-Ktieb ta' Mosè ; jaf ukoll li bintu lilek tmiss bi dritt aktar milli lil ħaddieħor. Issa isma' minni, ħija, illejla nitkellmu fuq it-tfajla u ngħarrsuhielek, u meta nerġgħu lura minn Rages, neħduha u nwassluha magħna d-dar tiegħek." Imbagħad Tobija wieġeb lil Rafel u qallu: "Ħija Għażarija, jiena smajt li din diġà żewġuha lil sebat irġiel, u li mietu fil-kamra tal-għarajjes; dak il-lejl stess li kienu jersqu lejha, kienu jmutu. U smajthom ukoll jgħidu li kien joqtolhom xi demonju. U issa jien nibża' - għax id-demonju jħobbha u lilha ma jagħmlilha ebda deni, iżda joqtol lil min jersaq lejha; u missieri ma għandux ħliefi - nibża' li mmut u nwassal il-ħajja ta' missieri u ta' ommi fil-qabar bl-għali tiegħi. Ma għandhomx tifel ieħor ħliefi biex jidfinhom." "Ma tiftakarx it-twissija ta' missierek," wieġbu Rafel, "li ordnalek tieħu mara mid-dar ta' missirijietek? Issa isma' minni, ħija, taħseb xejn f'dan id-demonju, u ħudha. Jien naf li llejla stess jagħtuhielek b'martek. Meta tidħol fil-kamra tal-għarajjes ħu mill-fwied u l-qalb tal-ħuta, u qegħedhom fuq il-ġamar tal-bħur idaħħan; imbagħad toħroġ riħa li malli jħossha d-demonju, dan jaħrab, u ma jidher qatt iżjed ħdejha. U meta tkun se tingħaqad magħha, l-ewwel qumu t-tnejn u itolbu lil Sid is-smewwiet , biex jinżlu fuqkom il-ħniena u s-saħħa. Tibżax, għalik kienet maħluqa mill-bidu, u int issalvaha, u tiġi miegħek. Jien naħseb li jkollok it-tfal minnha, li jkunu qishom ħutek; taħseb xejn." U malli Tobija sama' kliem Rafel, u li Sara kienet qariba tiegħu minn nisel dar missirijietu, ħabbha, u qalbu ntrabtet magħha.